钦定古今图书集成/理学汇编/字学典/第054卷 > 《唐张怀瓘书断》 > 《隶书》
## 钦定古今图书集成/理学汇编/字学典/第054卷 > 《唐张怀瓘书断》 > 《隶书》

按隶书者，秦下邽人程邈所造也。邈字元岑，始为衙
县狱吏，得罪始皇，幽系云阳狱中，覃思十年，益大小
篆方圆而为隶书三千字，奏之，始皇善之，用为御史。
以奏事繁多，篆字难成，乃用隶字，以为隶人佐书，故名隶书。蔡邕《圣皇篇》云：“程邈删古立隶文，甄酆六书，
其四曰佐书”是也。秦造隶书以赴急速，为官司刑狱
用之，馀尚用小篆焉。汉亦因循。至和帝时，贾鲂撰《滂
喜篇》，以《仓颉》为上篇，《训纂》为中篇，《滂喜》为下篇，所谓
三仓也。皆用隶字写之，隶法由兹而广。郦道元《水经》
曰：“临淄人发古冢，得铜棺，前版外隐起‘为’”字，言齐太
公六世孙胡公之棺也。惟三字是古，馀同今隶书。证
知隶字出古，非始于秦时。若尔，则隶“法当先于大篆
矣。”案胡公者，齐哀公之弟靖胡公也。五世六公，计一
百馀年，当周穆王时也。又二百馀岁，至宣王之朝，大
篆出矣。又五百馀载，至始皇之世，小篆出焉。不应隶
书而效小篆。然程邈所造书籍，共传郦道元之说，未
可凭也。案八分则小篆之捷，隶亦八分之捷。汉陈遵
善隶书，与人尺牍，主皆藏之以为荣，此其创开《隶书》
之善也。尔后锺元常、王逸少各造其极焉。程邈即隶
书之祖也。